TEAMG-DITTO วิ่งคู่! เล็งจับมือคว้า 1-2 งานใหม่ ดันแบ็กล็อกทะลุ 4 พันลบ.
TEAMG จับมือ DITTO บวกคึก! ลุ้นคว้างาน 1-2 งานใหม่ช่วงไตรมาส 4/65 ดันแบ็กล็อก TEAMG โตทะลักเกิน 4 พันล้านบาท ส่วน DITTO กอดแบ็กล็อกแน่น 1.2 พันล้านบาท
TEAMG จับมือ DITTO บวกคึก! ลุ้นคว้างาน 1-2 งานใหม่ช่วงไตรมาส 4/65 ดันแบ็กล็อก TEAMG โตทะลักเกิน 4 พันล้านบาท ส่วน DITTO กอดแบ็กล็อกแน่น 1.2 พันล้านบาท
7 ก.ย. 2565

ผู้สื่อข่าวรายงานว่า วันนี้ (7 ก.ย.65) ณ เวลา 10:36 น. ราคาหุ้น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG อยู่ที่ระดับ 8.10 บาท บวก 0.85 บาท หรือ 11.72% สูงสุดที่ระดับ 8.40 บาท ต่ำสุดที่ระดับ 6.85 บาท ด้วยมูลค่าการซื้อขาย 411.94 ล้านบาท
ด้านราคาหุ้น บริษัท ดิทโต้ (ประเทศไทย) จำกัด (มหาชน) หรือ DITTO อยู่ที่ระดับ 65.25 บาท บวก 4.50 บาท หรือ 7.41% สูงสุดที่ระดับ 65.50 บาท ต่ำสุดที่ระดับ 59.75 บาท ด้วยมูลค่าการซื้อขาย 376.20 ล้านบาท
ทั้งนี้ราคาหุ้น TEAMG และ DITTO ปรับตัวเพิ่มขึ้นแรงวันนี้ รับกับประเด็นลงนามบันทึกข้อตกลงร่วมกัน เพื่อนำจุดแข็งมาส่งเสริมและสนับสนุนซึ่งกัน และกันในการดำเนินธุรกิจ ทั้งด้านวิศวกรรม สิ่งแวดล้อม และนวัตกรรม
ด้าน นายฐกร รัตนกมลพร ประธานเจ้าหน้าที่บริหาร DITTO เปิดเผยกับ “ข่าวหุ้นธุรกิจ” ว่า หลังจากบริษัทได้ลงนามบันทึกข้อตกลงกรอบความร่วมมือกับ TEAMG ปัจจุบันได้เริ่มเข้าไปศึกษาทำงานร่วมกันแล้ว และจะมีการเข้าร่วมประมูลงานร่วมกันในช่วงไตรมาส 4/2565 เนื่องจากงบประมาณภาครัฐเพิ่งผ่านมติจากสภาผู้แทนราษฎร โดยเบื้องต้นยังคงเป้าหมายในการเข้าประมูลงานร่วมกัน 1-2 โครงการ
ทั้งนี้ในส่วนของธุรกิจหลัก DITTO ปัจจุบันมีงานในมือ(Backlog) ประมาณ 1,200 ล้านบาท โดยจะทยอยรับรู้รายได้ในปีนี้ประมาณ 50% และยังมีแผนเข้าร่วมประมูลงานใหม่ เข้ามาเสริมพอร์ตอย่างต่อเนื่อง ส่วนภาพรวมผลการดำเนินงานของปี 2565 มั่นใจว่า รายได้จะเติบโตกว่าปี 2564 และอยู่ระหว่างการเข้าประมูลงานโครงการขนาดใหญ่ มูลค่ารวมกว่า 5,000 ล้านบาท
ด้านแหล่งข่าวใกล้ชิด นายธีระชัย รัตนกมลพร ผู้ถือหุ้นใหญ่ DITTO เปิดเผยว่า เมื่อวันที่ 1 ก.ย.ที่ผ่านมา นายธีระชัย ผู้ถือหุ้นใหญ่ TEAMG ได้รายงานซื้อหุ้น TEAMG ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพิ่มเติมจากเดิม ทำให้ปัจจุบัน นายธีระชัย และคู่สมรส ถือหุ้นจำนวน 103 ล้านหุ้น หรือสัดส่วน 15.147% จากเดิมเมื่อวันที่ 6 พฤษภาคม 2565 ถือหุ้นสัดส่วน 12.54%
โดยสาเหตุที่นายธีระชัยซื้อหุ้นเพิ่มครั้งนี้ สะท้อนให้เห็นถึงความต้องการจะเข้ามาลงทุนใน TEAMG อย่างแท้จริง เพราะมองว่าเป็นบริษัทที่ดีน่าลงทุนและมีอนาคต
ขณะที่ น.ส.นวลแพร ภัทรมัย ผู้อำนวยการฝ่ายวางแผน และสื่อสารองค์การและนักลงทุนสัมพันธ์ TEAMG เปิดเผยว่า แผนงานธุรกิจช่วงครึ่งหลังปีนี้ บริษัทยังคงเดินหน้าเข้าประมูลงานใหม่ต่อเนื่อง ส่วนปัจจุบันบริษัทมีแบ็กล็อกรวมกว่า 4,200 ล้านบาท ซึ่งจะสามารถทยอยรับรู้รายได้ภายในปี 2565 ประมาณ 30%